ເກົາຫຼີໃຕ້ທໍາການຊ້ອມລົບ ຕາມກໍານົດ ໂດຍບໍ່ເອົາຫົວຊາຕໍ່ ຄໍາຂູ່ຈາກເກົາຫລີເໜືອ
ເກົາຫຼີເໜືອ​ໄດ້ປະກາດເຕືອນ ວ່າຕົນຈະຕອບໂຕ້ຄືນ ​ໂດ​ຍທັນທີ​ແລະ​ຢ່າງ​ບໍ່​ປານີ ຖ້າຫາກມີ​ການ​ລ່ວງລໍ້າ ເຂດນໍ້າແດນດິນ​​ຂອງ​ຕົນ ແມ່ນແຕ່ນ້ອຍດຽວ.
ເກົາຫຼີໃຕ້ໄດ້ທໍາການຊ້ອມລົບທີ່ຈັດຂຶ້ນເປັນປະຈໍານັ້ນ ຢູ່ໃກ້ໆກັບເຂດຊາຍ ແດນທາງນໍ້າ ທີ່ເປັນຈຸດຜິດຖຽງກັນກັບເກົາຫຼີເໜືອໃນວັນຈັນມື້ນີ້ ເຖິງແມ່ນໄດ້ມີການຂູ່ຈາກເກົາຫຼີເໜືອ ວ່າ ຈະທໍາການຕອບໂຕ້ຖ້າວ່າຊາຍແດນຂອງຕົນຫາກຖືກລ່ວງລະເມີດ ການຊ້ອມລົບ ແມ່ນມີຮວມທັງການໃຊ້ ປືນໃຫຍ່ ປືນຄົກ ແລະເຮືອບິນເຮຣິຄອບເຕີນໍາ ການກະຈາຍສຽງຈາກວິທະຍຸຂອງເກົາຫຼີເໜືອ ໄດ້ປະກາດເຕືອນກ່ຽວກັບການຕອບໂຕ້ ຄືນໂດຍທັນທີແລະຢ່າງບໍ່ປານີ ຖ້າຫາກມີການຕິດຕາມເຫັນວ່າ ຜິວນໍ້າໃນເຂດຂອງຕົນຖືກ ກະທົບກະເທືອນແມ່ນແຕ່ແຖວດຽວກໍຕາມ ນອກນັ້ນ ທາງເກົາຫຼີເໜືອຍັງໄດ້ເຕືອນພວກປະຊາຊົນທີ່ອາໄສຢູ່ຕາມເກາະແນວໜ້າ 5 ເກາະຂອງເກົາຫລີໃຕ້ນັ້ນ ໃຫ້ຍົກຍ້າຍອອກໄປເພື່ອຄວາມປອດໄພໃນກໍລະນີທີ່ອາດ ມີການຍິງປືນໃຫຍ່ຕອບໂຕ້ຄືນ ແຕ່ເວລານີ້ ຍັງບໍ່ໄດ້ມີລາຍງານຂອງການເອົາບາດກ້າວ ແຕ່ຢ່າງໃດເທື່ອ ຈາກທາງເກົາຫຼີເໜືອ ຂະນະດຽວກັນ ເກົາຫຼີໃຕ້ ແລະສະຫະລັດ ກໍມີແຜນຈະທໍາການຊ້ອມລົບ ຕໍ່ຕ້ານເຮືອດໍານໍ້າ ຮ່ວມກັນ ໃນເຂດທະເລເຫຼືອງໃນອາທິດໜ້ານີ້ ຄືເລີ່ມແຕ່ວັນຈັນອາທິດໜ້ານີ້ໄປ ຄູ່ພາຄີ ທັງສອງຈະເລີ່ມບັ້ນທໍາອິດຂອງການຊ້ອມລົບປະຈໍາປີ ຂະນາດໃຫຍ່ສອງບັ້ນຮ່ວມກັນ ທີ່ພົວພັນທະຫານຈໍານວນຫລາຍພັນຄົນຈາກທັງສອງປະເທດ